РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/136-18

7. јун 2018. године

Б е о г р а д

**З А П И С Н И К**

**34. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 8. ЈУНА 2018. ГОДИНЕ**

Седница је почела у 9,30 часова.

Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Ђорђе Комленски, др Александар Мартиновић, Жарко Мићин, Милетић Михајловић и Балинт Пастор.

Осим чланова Одбора, седници је присуствовали и Александра Мајкић, заменик члана Биљане Пантић Пиља.

Седници нису присуствовали чланови Одбора: Зоран Деспотовић, Михаило Јокић, Душан Павловић, Душан Петровић, Наташа Мићић, Катарина Ракић, Срето Перић и Јован Палалић, нити њихови заменици.

Седници је присуствовала Јелена Петковић представник Удружења новинара Србије.

Председник Одбора је констатовао да су испуњени услови за рад и пуноважно одлучивање и ставио на гласање, а чланови Одбора су **једногласно** утврдили следећи:

Д н е в н и р е д :

1. Разматрање предлога кандидата за избор члана Одбора Агенције за борбу против корупције, који су поднела удружења новинара у Републици Србији;
2. Разматрање предлога кандидата за избор члана Одбора Агенције за борбу против корупције, који су поднели Заштитник грађана и Повереник за информације од јавног значаја и заштиту података о личности;
3. Разно.

**ПРВА ТАЧКА** - Разматрање предлога кандидата за избор члана Одбора Агенције за борбу против корупције, који су поднела удружења новинара у Републици Србији.

**Петар Петровић** је обавестио присутне да су репрезентативна удружења новинара, заједничким предлогом у складу са чланом 9. став 2. тачка 9) Закона о Агенцији за борбу против корупције доставила предлог кандидата Живојина Ракочевића за избор члана Одбора Агенције за борбу против корупције.

Такође, обавестио је присутне да је од стране неколико удружења новинара која се не могу сматрати репрезентативним у смислу наведеног закона, поднет прелог кандидата Драгане Чабаркапе за избор члана Одбора Агенције за борбу против корупције.

Председавајући је отворио расправу у вези са овом тачком дневног реда, па како се нико није јавио за реч, закључио је расправу ставио на гласање предлог:

-да је Одбор за правосуђе, државну управу и локалну самоуправу констатује да су Удружење новинара Србије (УНС) и Независно удружење новинара (НУНС) предлог кандидата за избор члана Одбора Агенције за борбу против корупције утврдили као овлашћени предлагачи, у складу са чланом 9. став 2. тачка 9) Закона о Агенцији за борбу против корупције;

-да Одбор одлучи да предложи Народној скупштини да поднет предлог кандидата Живојина Ракочевића за избор члана Одбора Агенције за борбу против корупције размотри и донесе одлуку о избору члана Одбора Агенције за борбу против корупције;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведени предлог.

**ДРУГА ТАЧКА -** Разматрање предлога кандидата за избор члана Одбора Агенције за борбу против корупције, који су поднели Заштитник грађана и Повереник за информације од јавног значаја и заштиту података о личности.

**Петар Петровић** је изнео предлог да Одбор за правосуђе, државну управу и локалну самоуправу стави ван снаге став седам Обавештења 03 Број: 02-1916/17, које је доставио Народној скупштини 6. јула 2017. године.

Чланови Одбора су **једногласно** прихватили наведени предлог.

Председник Одбора је обавестио присутне да Повереник за информације од јавног значаја и заштиту података о личности званично није повукао предлог кандидата Виде Петровић-Шкеро за избор члана Одбора Агенције за борбу против корупције, као и да је Заштитник грађана поднео предлог кандидата Јанка Лазаревића, судије Врховног касационог суда у пензији за избор члана Одбора Агенције за борбу против корупције, у коме је истакао да и поред више покушаја да постигне договор са Повереником за информације од јавног значаја и заштиту података о личности о заједничком кандидату за избор члана Одбора Агенције за борбу против корупције, у томе није успео.

Председавајући је отворио расправу у вези са овом тачком дневног реда, па како се нико није јавио за реч, предложио да Одбор за правосуђе, државну управу и локалну самоуправу, на основу члана 51. Пословника Народне скупштине, поднесе Извештај:

-да је Одбор констатовао да су Заштитник грађана и Повереник за информације од јавног значаја и заштиту података о личности овлашћени предлагачи, у складу са чланом 9. Закона о Агенцији за борбу против корупције за предлагање кандидата за избор члана Одбора Агенције за борбу против корупције, те да су у том смислу поднели предлог број: 02-1021/18 од 2. априла 2018. године и предлог број: 119-283/15 од 1. априла 2015. године;

-да је Одбор констатовао да наведени предлози нису поднети путем заједничког договора, у складу са чланом 9. став 2. тачка 6) Закона о Агенцији за борбу против корупције;

-да је Одбор одлучио да предложи Народној скупштини да предлог кандидата Виде Петровић-Шкеро за избор члана Одбора Агенције за борбу против корупције, који је поднео Повереник за информације од јавног значаја и заштиту података о личности и предлог кандидата Јанка Лазаревића, судије Врховног касационог суда у пензији за избор члана Одбора Агенције за борбу против корупције, који је поднео Заштитник грађана, размотри и донесе одлуку о избору једног члана Одбора Агенције за борбу против корупције.

-да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **једногласно** прихватили наведени предлог.

Седница је завршена у 9,45 часова.

СЕКРЕТАР ПРЕДСЕДНИК

Сања Пецељ Петар Петровић